In nomine sancte et individue Trinitatis, Amen. Usus litterarum repertus est propter memoriam rerum. Inde est quod ea que in perpetuum rata esse volumus, litterarum memorie commendamus. Per hunc igitur morem ego Mathildis comitissa Nivernensis, notum facimus presentibus pariter et futuris, quod Guido comes Nivernensis, dominus et maritus meus in extrema infirmitate sue positus Tornodori, adhuc bone existens memorie, pro amore Dei et remedio anime sue et antecessorum suorum, ore proprio donavit et concessit centum solidos de redditibus sanctimonialibus de Crisenone, ad camisias emendas. Hos centum solidos eisdem sanctimonialibus assignavit in pedagio Autissiodorensi annuatim reddendos ad nundinas Tanneti, in quocumque loco vel in quocumque tempore nundine removeantur; laudantibus et concedentibus hanc donationem Domina Ida, matre comitis, et Domino Renaudo fratre suo. Hanc eandem donationem ego Mathildis uxor sepedicti comitis laudari volui et concessi, et in signum laudationis mee hanc presentem cartulam fieri precepi, et sigillum meum apposui.... Actum est hoc anno Verbi Incarnati, M. C. LXXVI.